Alls hafa borist tæplega 550 ábendingar um barnaklám frá notendum Netsins hér á landi , eða tæplega 100 á mánuði að meðaltali , frá því verkefni Barnaheilla , Stöðvum barnaklám á Netinu , fór af stað í lok október sl . Þá var komið upp tilkynningahnappi á vef samtakanna , www.barnaheill.is , þar sem notendur Netsins eru hvattir til að láta vita ef þeir rekast á barna-klám . Allar vefsíður með barna-klámi , sem Barnaheill hafa fengið ábendingar um hingað til , eru vistaðar á netþjónum erlendis . „ Þessi viðbrögð sýna að Íslendingar láta sig þetta mál miklu varða og eru tilbúnir að vinna með Barnaheillum að því að uppræta það ofbeldi á börnum sem hefur viðgengist á Netinu . Og við erum ekki ein í þessari baráttu því fleiri samtök og félög hér á landi , s.s. Heimili og skóli og bandalag evrópskra tölvunotenda ( CECUA ) , vinna einnig að því að auðvelda foreldrum að verja börn sín gegn hættum á Netinu , ” segir Kristín Jónasdóttir framkvæmdastjóri Barnaheilla . Barnaheill eiga aðild að Inhope , alþjóðlegum samtökum sem berjast gegn barnaklámi á Netinu . Verkefnið nýtur styrks undir framkvæmdaáætlun Evrópusambandsins um öryggi á Netinu , Safer Internet Action Plan . Starfsfólk Barnaheilla fylgir reglum Inhope um meðferð ábendinga . Vefsíður sem ábendingar berast um eru skoðaðar og metið hvort á þeim komi fram barnaklám . „ Sem betur fer er ekki alltaf um barnaklám að ræða og / eða vefsíða er þannig sett upp að það er erfitt fyrir okkur að meta það . Stundum hefur síðum verið lokað eða slóðum breytt . Því er brýnt að skoða ábendingar fljótt og koma þeim í réttan farveg . Upplýsingar um síður , sem virðast vistaðar í landi þar sem Inhope starfar , eru sendar áfram til samstarfsfólks þar . Að öðrum kosti er lögreglu hér tilkynnt um slóðirnar . ” Kristín segir að hið alþjóðlega samstarf Inhope og yfirvalda hafi þegar leitt til handtöku barnaníðinga í mörgum löndum og fjöldi barna hafi fengið hjálp . Hún hvetur notendur Netsins hér á landi til að halda áfram að senda ábendingar til Barnaheilla og taka þannig þátt í því að stöðva barnaklám á Netinu . „ Því fleiri sem leggja okkur lið , því meiri von gefum við þeim börnum sem verða fyrir þessu ofbeldi og óhamingju . ”